സര്ക്കാര് സ്കൂളില് ഉച്ചഭക്ഷണ പദ്ധതിയില് അധ്യാപകന് കയ്യിട്ട് വാരി കണ്ടെത്തിയത് 25 ലക്ഷം രൂപയുടെ ക്രമക്കേട് പാലക്കാട്: പാലക്കാട് പത്തിരിപ്പാല ഗവണ്മെന്റ് ഹയര് സെക്കണ്ടറി സ്ക്കൂളിലെ ഉച്ചഭക്ഷണ പദ്ധതിയില് അധ്യാപകന് കയ്യിട്ട് വാരിയെന്ന് പരാതി. പട്ടിക ജാതി പട്ടികവര്ഗ കമ്മീഷന് നടത്തിയ പരിശോധനയില് 25 ലക്ഷം രൂപയുടെ ക്രമക്കേട് നടന്നതായി കണ്ടെത്തി. കുറ്റക്കാര്ക്കാതിരെ കര്ശന നടപടിയുണ്ടാകുമെന്ന് കമ്മീഷന് വ്യക്തമാക്കി. ഉച്ച ഭക്ഷണത്തിന്റെ പേരില് 2013 മുതല് 2018 വരെ അഞ്ച് കൊല്ലം തട്ടിപ്പ് നടത്തിയതായാണ് കമ്മീഷന് കണ്ടെത്തിയത്. ഹര്ത്താല് ദിനങ്ങളില് പോലും 739 കുട്ടികള്ക്ക് ഭക്ഷണം കൊടുത്തെന്നാണ് രേഖകള്. വെളിച്ചെണ്ണ വാങ്ങിയതിന് നല്കിയത് പാലക്കാട് നിന്നും നൂറ് കിലോമീറ്ററിലധികം ദുരമുള്ള അങ്കമാലിയിലെ കടയിലെ ബില്ല്. ഇല്ലാത്ത സ്ഥാപനങ്ങളുടെ പേരിലുള്ള ബില്ലുകളാണ് അരിയും പലവ്യഞ്ജനങ്ങളുമൊക്കെ വാങ്ങിയ കണക്കില് നല്കിയത്. ഇങ്ങനെ തട്ടിപ്പുകളുടെ ഘോഷയാത്രയാണ് കമ്മീഷന് കണ്ടെത്തിയത്. ഉച്ചഭക്ഷണത്തിന്റെ ചുമതലയുണ്ടായിരുന്ന അധ്യാപകന് പ്രശാന്തിന് ക്രമക്കേടില് പങ്കുണ്ടെന്ന് നേരത്തെ തന്നെ വിദ്യാഭ്യാസ ഡെപ്യൂട്ടി ഡയറക്ടര് റിപ്പോര്ട്ട് നല്കിയിരുന്നു. എന്നാല് യാതൊരു നടപടിയുമുണ്ടായില്ല. തുടര്ന്നാണ് പിടിഎ ഭാരവാഹികള് പട്ടികജാതി പട്ടികവര്ഗ കമ്മീഷന് പരാതി നല്കിയത്. കമ്മീഷന് അംഗം എസ് അജയകുമാറിന്റെ നേതൃത്വത്തിലാണ് സ്കൂളില് തെളിവെടുപ്പ് നടത്തിയത്. ആരോപണ വിധേയനായ അധ്യാപകന് പ്രശാന്ത്, വിദ്യാഭ്യാസ വകുപ്പിലെ ഉദ്യോഗസ്ഥര്, സ്ക്കൂളിലേക്ക് സാധനങ്ങള് നല്കിയ കച്ചവടക്കാര് തുടങ്ങിയവരില് നിന്നും മൊഴിയെടുത്തു. ക്രമക്കേട് നടന്നതായി ബോധ്യപ്പെട്ടെന്ന് കമ്മീഷന് പറഞ്ഞു. എന്നാല് ആരോപണങ്ങളെല്ലാം അധ്യാപകനായ പ്രശാന്ത് നിഷേധിച്ചു. പദ്ധതിയില് ക്രമക്കേടുണ്ടെന്ന് നേരത്തെ അറിഞ്ഞിട്ടും വിദ്യാഭ്യാസ വകുപ്പ് നടപടിയെടുക്കാതിരുന്നതിനെക്കുറിച്ചും പരിശോധിക്കുമെന്ന് കമ്മീഷന് അറിയിച്ചു. Last Updated Jul 29, 2021, 7:52 AM IST malpractice in mid day meals ഉച്ചഭക്ഷണ പദ്ധതി സര്ക്കാര് സ്കൂള് mid day meal ഉച്ചഭക്ഷണ പദ്ധതിയില് ക്രമക്കേട് വ്യാജ ബില്ലുകള് അധ്യാപകനെതിരെ പരാതി ഫണ്ട് തിരിമറി